አፋህዴዎች ፋኖዎችን ይቅርታ ቢጠይቁ ሊረዳቸው ይችላል #ግርማካሳ
እስክንድር ነጋ ዙሪያው ያደረገው ፣ የሚሰማቸው አማካሪዎች እንጦሮሮስ ውስጥ እየከተቱት ያለ ይመስለኛል፡፡ ወይም ምክር የተለየ ሐሳብ የማይሰማ ግትርና stubborn ነው፡፡ እስቲ አስቡት እስክንድር ከአንድ አመት ተኩል በፊት የነበረውን የፖለቲካ ቁመናና አሁን ያለውን የፖለቲካ ቁመና !!!
የአማራ ፋኖ ህዝባዊ ድርጅት መሪዎች ውይይት የሚባለውንና ትልቅ ተቃውሞና ውዝግብ ያስነሳዉን ከማድረጋቸው፣ በፊት እርስ በርስ ተነጋግረው እንደነበረ፣ ከነርሱ መካከልም፣ "ይቅርብን፣ ከሕዝብ ጋር ያጣላናል፣ ከጥቅሙ ጉዳቱ ይበልጣል" ብለው ተቃውሞ ያሰሙና  ያልፈለጉ ፣ ምቾት ያልሰጣቸው እንደበሩ፣ እስክንድር ነጋ እራሱ ለኢትዮ360 በሰጠው አስተያየት አሳውቋል፡፡ "ግድ የለም፣ በኔ ይሁንባችሁ፣ ለሚሆነው ነገር እኔ ሃላፊነት እወስዳለሁ" ብሎ ነው፣ ሌሎች ባይስማሙም፣ ሌሎች ላይ ጫና ፈጥሮ ወደዚህ ሂደት የተገባው፡፡ እስክንድር በድርጅቱ ውስጥ አምባገነን መሆኑን ከዚህ መረዳት ይችላል፡፡ ማይክሮ ማኔጅ የሚያደረግ ሰው ነው፡፡
የዳዎንቱ ስብሰባ፣ በሚስጥር ተደብቆ የተያዘ ስብሰባ ነበር፡፡ ሆኖም መረጃው አፈትልኮ መውጣቱን ተከትሎ፣ አፋህድ ከአገዛዙ ጋር ድርድር ጀመረ የሚለው ወሬ መናፈስ ጀመረ፡፡ ውስጥ ውስጡን በነ እስክንድር ላይ እሳት ተቀጣጠለ፡፡ በዚህ ጊዜ የአፋህዴ መሪዎች ወደ ሜዲያው ወጥተው ነገሩን ማርገብ፣ ማስተባበያ መስጠት ነበረባቸው፡፡
እስክንድር ነጋ  በኢትዮ360 ቀረበ፡፡ "አዎን ከአራት አለም አቀፍ ድርጅቶች ጋር ተገናኘትን ተወያይተናል" ሲል፣ በሚስጥር ያደረጉትን ንግግሩ መደረጉን አመነ፡፡ በፊት ውስጥ ውስጡን ነበር ወሬው ይወራ የነበረው፡፡ እስክንድር ነጋ በውስጥ ይወራ የነበረውን በይፋ እውነት እንደሆነ አረጋገጠ፡፡ "አዎን ውይይት አድርገናል፡፡ ሆኖም ውይይት እንጂ ድርድር አላደረግንም፣ ከብልጽግና ጋር አልተገናኘንም፡፡  ድርድር አደረጉ የሚባለው ውሸት" ነው አለ፡፡
በአንጻሩ የአገዛዙ ሜዲያዎች እየተቀባበሉ፣ ከፋኖ ጋር ድርድር እንደተጀመረ መናገር ጀመሩ፡፡ ገለልተኛ ሜዲያዎች ሳይቀሩ፣ እነ መሰረት ሜዲያ፣ ዋዜማ ድርድር በአለም አቀፍ ድርጅቶ በኩል እንደተደረገ  በመግለጽ ዘገባዎችን ሰሩ፡፡ ሜዲያዎቹ፣ ገለልተኛ ሜዲያዎች ሳይቀሩ ዋሽተዋል በሚል የአፋህዴ መሪዎች በየሜዲያው እየቀረቡ ተጨማሪ ማብራሪያ መስጠት ቀጠሉ፡፡
እስክንድር ነጋ በኢትዮ360 ሶስት ጊዜ፣ ከደረጄ ሃብተወልድ ጋር፣ እንዲሁም ከኢኤምኤስ ጋር ባለፉት ጥቂት ቀናት ብቻ ፣ ሲደመር አምስት ቃለ መጠይቆችን አድርጓል፡፡ የአፋህዴ የፖለቲካ ዘር ሃላፊ ነኝ የሚለው ረ/ፕ ጌታ አስራደ ከአንከር ሜዲያና ከኢትዮፎከስ (በለጠ ካሳ) ጋር ቀርቦ ገለጻ ሰጥቷል፡፡ ማስረሻ ሰጤ በአዲስ ሜዲያ ላይ ቀርቧል፡፡ ሁሉም ሲደመሩ የአፋህዴ መሪዎች ስምንት ቃለ ምልልሶችን አድርገዋል፡፡ ያ ብቻ አይደለም፣ እስክንድር ነጋ ረጅም ሰዓት በቲክቶኮ ገለጻ ሲሰጥ ነበር፡፡ በትዊተርም እንደዚሁ ተመሳሳይ ገለጻዎች ለመስጠት ቀጠሮ ይዟል፡፡
ይሁ ሁሉ የሜድያ ጋጋታ ለምን ? የሰሩት ስራ እጅግ በጣም ትልቅ ጉዳት እንዳመጣ ስለተረዱ ነው፡፡ ሆኖም ተመሳሳይ ነገር እየደጋገሙ ለስምንት ጊዜ ከመናገር፣ ህዝብን የሚያሳምን ትክክለኛ ነገር ያዘለ አንዲት ቃለ መጠይቅ ማድረጉ ይበቃ ነበር፡፡  የቃለ መጠይቆች ጋጋታ ያረገበው ምንም ነገር የለም፡፡
በኔ እምነት፣ መሳሳታቸውን፣ ችግር መፈጠሩን አምነው፣  "ምንም እንኳን አማራው ያለበትን ችግር ለዓለም አቀፍ ማህበረሰብ ማሳወቁ ጠቃሚ ቢሆንም፣ የፋኖን አንድነት እንዲወሳሰብ ባደረገና ከህዝብ በተደበቀ፣ የስብሰባው አጀንዳ ምን እንደሆነ ህዝብ ባልታወቀበት መልኩ የተደረገ ስብሰብ በመሆኑ ችግር መፈጠሩን ተገንዝበናል፡፡ በዳዎንቱ ስብሰባ ለተፈጠረው ውዝግብ፣ ግራ መጋባት፣ መከፋፈል፣ ለአገዛዙን ትልቅ የፖለቲካና የህዝብ ግንኙነት ጥቅም እንዲያገኝ መደረጉና ይሄን ዘረኛ አገዛዝ ለማስወገድ ዋጋ እየከፈሉ ያሉ ፋኖዎችን ስሜት በጣም የጎዳ በመሆኑ፣  ትልቅ ስህተት መስራታችንን ተገንዝበናል፡፡  ብዙዎች በተለይም ፋኖዎች ተካድን ብለው ማዘናቸው ፣ መቆጣታቸውን ይገባናል፡፡ ለዚህም  ይቅርታ እንጠይቃለን " ቢሉ፣  ከዚህ በኋላም ቅድሚያና ብቸኛ ስራቸው፣  ከሌሎች ፋኖዎች ጋር ተነጋገረው፣ ፋኖዎችን አንድ ማድረግ ላይ እንደሆነ፣ በግለሰብ ደረጃ መብታቸው ቢሆንም፣  ፋኖን ወከልን በሚል ምንም አይነት እንቅስቃሴና ንግግር ከማንም ጋር እንደማያደረጉ ቢያሳወቁ የተፈጠረውን ትልቅ ጉዳት ይቀንሱ ነበር፡፡
የአማራ ፋኖ በጎጃም፣ የአማራ ፋኖ አንድነት በጎንደር፣ የአማራ ፋኖ በወሎ ቤተ አማራ፣ የአማራ ፋኖ በሸዋ፣ የአማራ ፋኖ ወለጋ /ቢዛሞ እዝ በጋራ ባወጡት መግለጫ የዳዎንቱን ስብሰባ መቃወም አይደለም፣ ክህደት ሲሉ አውግዘውታል፡፡ እነዚህ አደረጃጀቶች ከ80% በላይ ፋኖዎችን ያቀፉ አደረጃጀቶች ናቸው፡፡
እውቁና ታላቁ የጦር መሪ ጀነራል ተፈራ ማሞ ድርጊትን ስህተት እንደሆነ ነው የተናገሩት፡፡ የተለያዩ እውቅ ፖለቲከኞች እንደ አንዳርጋቸው ጽጌ ያሉ፣ በተለይም ለእስክንድር ነጋ እጅግ በጣም ቅርበት የነበራቸው እንደ ቀለብ ስዩም ያሉ፣  የሆነው ነገር ትልቅ ስህተት እንደሆነ ነው የተናገሩት፡፡ በሁሉም ጠቅላይ ግዛት ያሉ ፋኖዎች በአፋህዴ ውስጥ ያሉትን፣ የብልጽግና ሚሊሺያዎች ማለት ጀምረዋል፡፡ ህዝብ በጣም በጣም አዋረዱን እያለ ነው፡፡ ፋኖዎች እጅግ በጣም ተቆጥተዋል፡፡
ከዚህ በኋላ እነ እስክንድር ትሁት ሆነው፣ ስህተታቸውን አምነው፣ ከግትርነትና እልህ ወጥተው፣  በጨዋነት ነገሩን ካላረገቡት፣ አካሄዳቸው ሜዳ ላይ ካሉት ፋኖዎች ጋር ካላደረጉ፣ በአማራ ክልል እንዴት ሊቀጥሉ እንደሚችሉ አላውቅም፡፡ ምን አልባት እጆቻቸውን ለብልጽግና ሊሰጡ ይችላሉ፡፡
#ግርማካሳ